Grendel, Gábor, poslanec NR SR (2019-03-27):
Ďakujem pekne, pán predsedajúci. Vážené dámy, vážení páni, sú rodičia policajtov, strážcov našich väzníc, príslušníkov SIS, príslušníkov finančnej správy a vojakov horší ako rodičia ostatných občanov? Asi sa všetci zhodneme na tom, že nie. Žiaľ, podľa niektorých zákonov, a to o štátnej službe príslušníkov Policajného zboru, SIS, Zboru väzenskej a justičnej stráže, podľa zákona o hasičskom a záchrannom zbore, podľa zákona o štátnej službe profesionálnych vojakov a podľa zákona o finančnej správe, sú títo ľudia rodičmi druhej kategórie. Je to tak už roky, neviem, či to niekto v minulosti reklamoval, ale v uplynulom období sa na to začali niektorí príslušníci týchto zborov sťažovať a mám pocit, že oprávnene. Pritom je to vec, ktorá nie je ani pravicová, ani ľavicová, nie je ani konzervatívna, ani liberálna, je to otázka úplne obyčajného ľudského prístupu k chorým a otázka akejsi elementárnej spravodlivosti. Pokúsim sa stručne vysvetliť, o čo ide. Každý z nás sa môže v živote ocitnúť v situácii, kedy sa musí uvoľniť z práce, aby mohol ošetrovať svojho blízkeho príbuzného. Za týmto účelom môžu zamestnanci požiadať o istú náhradu za ušlú mzdu, a to vo forme nemocenskej dávky za ošetrovanie člena rodiny, čo poznáme pod skratkou OČR. Pokiaľ ide o bežných zamestnancov, podmienky na poberanie OČR-ky sú zadefinované v zákone 461/2003 o sociálnom poistení, v ktorom sa píše: „Poistenec má nárok na ošetrovné, ak osobne a celodenne ošetruje choré dieťa, chorého manžela, chorú manželku, chorého rodiča alebo chorého rodiča manžela (manželky), ktorého zdravotný stav podľa potvrdenia príslušného lekára nevyhnutne vyžaduje ošetrovanie inou fyzickou osobou. Ošetrovné sa poskytuje za dni. Výška ošetrovného je 55 percent denného vymeriavacieho základu.“ Takže takto je to pri bežných zamestnancoch v zmysle zákona o sociálnom poistení. V prípade policajtov, príslušníkov SIS a Zboru väzenskej a justičnej stráže definuje podmienky na čerpanie OČR iný zákon, a to zákon č. 73/1998 o štátnej službe príslušníkov týchto zborov. Neviem, z akého dôvodu, ale v tomto zákone na rozdiel od zákona o sociálnom poistení sa na rodičov týchto príslušníkov a na rodičov manžela, manželky akosi zabudlo. Citujem teraz z tohto zákona: „Ak policajt nemôže vykonávať štátnu službu pre dôležité osobné prekážky, je nadriadený povinný poskytnúť mu služobné voľno s nárokom na služobný plat pri ošetrovaní iného chorého člena rodiny, ktorý žije s policajtom v spoločnej domácnosti, ak jeho zdravotný stav vyžaduje nevyhnutné ošetrenie inou osobou a chorého nie je možné umiestniť v nemocnici. Rodinou policajta je manžel alebo manželka a deti.“ To sú teda policajti, SIS a Zbor väzenskej a justičnej stráže. Nie všetci policajti to vedia a sú často prekvapení, keď sa ocitnú v takejto životnej situácii. Najprv to riešia so svojím nadriadeným, ktorí potom kontaktujú sekciu personálnych a sociálnych činností ministerstva vnútra, odkiaľ im potom príde stanovisko v nasledovnom znení: „Posúdenie, kto je členom rodiny, vychádza rovnako z predmetného ustanovenia zákona v § 130 ods. 5, kde je ustanovené, že rodinou policajta je manžel alebo manželka a deti odkázané výživou na policajta. Vzhľadom na uvedené, policajt pri ošetrovaní iného chorého člena rodiny, ktorým je napríklad jeho otec, matka, svokor, svokra, brat, sestra a podobne, nemá nárok na služobné voľno s nárokom na služobný plat.“ Hasiči, ktorí spadajú pod rovnaký rezort ako policajti, majú o trochu väčšie šťastie, v prípade hasičov definuje podmienky čerpania OČR zákon č. 315/2001 Z. z. o hasičskom a záchrannom zbore, kde sa píše, že „príslušníkovi patrí platené služobné voľno počas ošetrovania chorého člena rodiny“. A existuje k tomuto zákonu aj metodické usmernenie ministerstva vnútra, kde sa píše, že na účely ustanovenia tohto zákona sa za člena rodiny považuje „manžel, manželka, vlastné dieťa, osvojené dieťa, dieťa zverené do starostlivosti a rodič a iná osoba, ktorá žije s príslušníkom v spoločnej domácnosti“, ale nie je to teda v zákone, ale v metodickom usmernení. Takže hasiči sa o svojich chorých rodičov starať môžu, do určitého času, samozrejme, a dostanú za to zaplatené, ale nie na základe zákona, ale na základe metodického usmernenia. Na rodičov sa však úplne zabudlo nielen pri policajtoch, Zbore väzenskej a justičnej stráže, SIS, ale aj v prípade profesionálnych vojakov a aj pri príslušníkoch finančnej správy. Sú teda títo ľudia horší ako rodičia bežných zamestnancov? Neviem si predstaviť, že by si to niekto v tejto sále myslel. A ani keby tu sedeli poslankyne a poslanci v tejto sále, čo momentálne teda väčšina tu nie je, ale aj keby tu boli, tak určite by si nemysleli, že títo ľudia sú rodičia druhej kategórie. Cieľom novely zákona, ktorú predkladáme s kolegami z poslaneckého klubu OĽANO, je odstrániť túto očividnú nespravodlivosť. Milé kolegyne, vážení kolegovia, a teraz sa prihováram aj ku kolegom z vládnej koalície, sme síce na rôznych stranách barikády, ale na oboch stranách sme už dokázali, že dokážeme podporiť dobré návrhy toho druhého tábora. Aj pri dnešných hlasovaniach sa stalo, že opozícia podporila viaceré koaličné návrhy. Pre dobro desiatok tisíc policajtov, hasičov, vojakov, daniarov, príslušníkov SIS a pre dobro desiatok tisíc ich rodičov vás prosím o podporu tohto návrhu. Ďakujem.